শরাফত আলী ও ফিরোজা বেগমের একমাত্র সন্তান ফারুক হোসেন প্রিয়ক। জন্ম গাজীপুরের শ্রীপুর উপজেলার জৈনা গ্রামে। নর্দার্ন ইউনিভার্সিটি থেকে ইংরেজি ভাষা ও সাহিত্যে স্নাতক। নেশা ও পেশা ছিল ফটোগ্রাফি। সময় পেলেই বেরিয়ে পড়তেন ক্যামেরা হাতে। ২০১৩ সালে অ্যামেচার ফটোগ্রাফি বাংলাদেশের আয়োজনে ফটো প্রতিযোগিতায় বিজয়ী হন। ২০১৬ সালের বেঙ্গল ইমেজ ফার্স্ট ন্যাশনাল ফটো কনটেস্টে চতুর্থ হয়েছিলেন তিনি। এ ছাড়া বাংলাদেশ সোসাইটি অব ফটোগ্রাফিক আর্ট ২০১৪, কালারস অব লাইফ কম্পিটিশনেও রৌপ্য পদক জেতেন। ‘ওমেরা ইন্টারন্যাশনাল মাদার ল্যাঙ্গুয়েজ ডে ফটো কনটেস্ট ২০১৬’ এ প্রথম পুরষ্কার লাভ করেন। পুরস্কৃত হন সুইস অ্যাম্বাসির আয়োজনে ‘ফোকাস অন কালচার’ প্রতিযোগিতায়ও। দেশের বাইরে ‘দ্য হামদান বিন মোহাম্মদ বিন রশিদ আল মাখতুম ইন্টারন্যাশনাল ফটোগ্রাফি অ্যাওয়াডর্স ২০১৫’ এবং ‘সিয়েনা ইন্টারন্যাশনাল ফটো অ্যাওয়ার্ড ২০১৮’-এর ফাইনালিস্টও ছিলেন তিনি।